‘ছেলেমানুষি’ চেহারার জন্য কম মাশুল দিতে হয়নি তাঁকে। একের পরে এক ছবিতে শচীন পিলগাঁওকর ‘জুনিয়র হিরো’-র ভূমিকায় অবতীর্ণ হতে বাধ্য হয়েচেন বলা যায়। আজ বয়স ৫৮, সাড়া জাগানো ছবি ‘নদীয়া কে পার’-এর নায়ক কি অ্যাদ্দিনে ‘সাবলাক’ হলেন?
সম্প্রতি একটি অ্যাডাল্ট কমেডি ছবিতে অভিনয় করেছেন শচীন। তার পরেই তাঁর ভাবনায় একটা বড় জায়গা করে নিয়েছে এই জ্যঁরের সিনেমা। শচীনের মতে, নিজের মর্যদাকে ক্ষুন্ন না করে তিনি অ্যাডাল্ট কমেডি-তে অভিনয় করতে আগ্রহী। তবে, সেই ছবিকে হতে হবে অশ্লীলতা-মুক্ত এবং তার সংলাপ হতে হবে দ্ব্যর্থবোধক।
মরাঠী সিনেমার ইতিহাসে এমন অ্যাডাল্ট কমেডির একটা ঐতিহ্য রয়েছে। দাদা কোণ্ডকে-র কথাই কি প্রকারান্তরে মনে করিয়ে দিলেন বর্ষীয়ান অভিনেতা? আশিস পাতিল পরিচালিত ওয়েব সিরিজ ‘সেক্স চ্যাট উইথ পাপ্পু অ্যান্ড পাপা’ -তে অভিনয় করে শচীন বেস ইমপ্রেস্‌ড। এই সিরিজে কমেডির আবরণে তুলে ধরা হয়েছে সমকাম, আত্মরতি, জন্মনিয়ন্ত্রণ ইত্যাদি সিরিয়াস বিষয়ের সমস্যা ও সমাধান। যশরাজ ফিল্মস-এর যুব বিভাগ ওয়াই ফিল্মস-এর ব্যানারে তৈরি এই সিরিজে কমবয়সিদের যৌনশিক্ষা দেওয়ার চেষ্টা করা হয়েছে কোনও রকম জ্ঞান না দিয়ে।
শচীন নিজে দারুণ খুশি সিরিজটিতে অভিনয় করে। কিন্তু বড় পর্দার সেক্স কমেডি যে রাস্তায় হাঁটছে এদেশে, তাতে এই ৫৮ বছরের যুবকটি স্বচ্ছন্দ বোধ করবেন তো যদি অফার পান?
সম্প্রতি সংবাদ সংস্থাকে দেওয়া এক সাক্ষাৎকারে শচীন জানিয়েছেন, অ্যাডাল্ট কমেডি ছবিতে অভিনয়ের জন্য তিনি সদাপ্রস্তুত রয়েছেন।